उस दिन ‘अंतर्राष्ट्रीय हिमीकरण संस्थान’ में प्रातः से ही भारी चहल-पहल शुरू हो गई थी। डॉ. दिवस अमेरिका आ गए थे। उनके अतिरिक्त विश्व के विभिन्न देशों के अनेक प्रख्यात चिकित्सक तथा हिम-जैविकीविद् भी वहां उपस्थित थे। इनमें डॉ. कुजिनोव, डॉ. मुकल मेहता और डॉ. बर्नाड जैसे वैज्ञानिक भी थे, जिन्होंने सुदूर मंगल ग्रह तथा उससे भी आगे की अंतरिक्ष यात्राओं के लिए मनुष्य के हिमीकरण की दिशा में महत्वपूर्ण खोजें की थीं।